En længerevarende politiefterforskning har nu ført til, at seks ansatte i Aalborg Lufthavn tiltales for omfattende bedrageri. Medarbejderne, hvoraf fem er nuværende ansatte, har ifølge anklageskriftet bedraget flyselskabet Norwegian. De tiltalte skulle efter sigende have ændret i venner og familiemedlemmers lavprisflybilletter, således de i stedet fik en bedre og dyrere billet. Alt sammen uden at de rejsende skulle betale ekstra for opgraderingen. Ifølge anklageskriftet har kunderne sparet op mod 200.000 kroner, som ellers skulle være endt i lommerne på Norwegian. Straffen kan blive stor De seks personer er tiltalt for at manipulere med Norwegians datasystemer, og desuden er de tiltalt for mandatsvig. Begge forhold kan give fængsel i op til 18 måneder. Den af de seks personer, der er tiltalt for at have påført Norwegian Danmark det største tab eller væsentlig risiko for tab, står til at have bedraget for 82.888 kroner. Næst efter det står en tiltalt for at have snydt flyselskabet for mere end 60.000 kroner. Norwegian har ingen kommentarer til sagen og udtaler, at det er for tidligt at sige, om de vil rejse et erstatningskrav. Det påståede snyderi er foregået mellem 2017 og 2019 og skulle have gavnet ægtefæller såvel som venner. Frank Olsen, der er vicepolitiinspektør hos Nordjyllands Politi, bekræftede allerede overfor TV2 Nord 1. september sidste år, at personerne var sigtet for mandatsvig efter straffelovens paragraf 280. Lufthavnsdirektøren i Aalborg, Niels Hemmingsen, blev orienteret af politiet i juni 2021.

Opsummering:
Seks lufthavnsansatte er tiltalt for at have fusket med billetpriser, så familie og venner kunne rejse billigere.